Bertrand Traoré

Bertrand Isidore Traoré (s. 6. syyskuuta 1995 Bobo-Dioulasso) on burkinalainen jalkapalloilija, joka edustaa englantilaista Aston Villaa. Pelipaikaltaan hän on hyökkäävä keskikenttäpelaaja.

Englannin Valioliigassa pelaava Chelsea teki lokakuussa 2013 Traorén kanssa neljän ja puolen vuoden pituisen sopimuksen. Hän pelasi lainalla Eredivisien Vitessessä tammikuusta 2014 kesäkuuhun 2015 ja teki 42 liigattelussa 16 maalia. Kaudella 2015–2016 hän pelasi Chelseassa kymmenen valioliigaottelua, joissa teki kaksi maalia, sekä kaksi ottelua Mestarien liigassa. Kaudella 2016–2017 hän pelasi lainalla Amsterdamin Ajaxissa 24 Eredivisien ottelua, joissa teki yhdeksän maalia sekä 13 ottelua Eurooppa-liigasa, ja teki neljä maalia. 

Traoré siirtyi kesällä 2017 Ranskaan Lyonin joukkueeseen, jossa hän pelasi kolme kautta. Pelaamissaan 88 Ligue 1:n ottelussa hän teki 21 maalia, 13 Mestarien liigan ottelussa kaksi maalia ja yhdeksässä Eurooppa-liigan ottelussa neljä maalia. Hän siirtyi Englannin Valioliigan Aston Villaan 18,4 miljoonan euron siirtosummalla syyskuussa 2020. Avauskaudellaan hän teki 36 liigaottelussa seitsemän maalia ja antoi seitsemän maalisyöttöä, mutta kaudella 2021–2022 hän pelasi vain yhdeksässä liigaottelussa. Syyskaudella 2022 hän pelasi Basaksehirissa lainalla 12 Turkin Superliigan ottelua, joissa teki kaksi maalia. Kuudessa Konferenssiliigan ottelussaan hän onnistui kerran maalinteossa. Kevätpuolella 2023 hän teki kahdeksassa Valioliigan ottelussa kaksi maalia.

Maajoukkuetasolla Traoré teki debyyttinsä Burkina Fason joukkueessa syyskuussa 2011, vain 15-vuotiaana. Hän on heinäkuun 2023 alkupuolelle mennessä pelannut 72 maaottelua ja tehnyt niissä 15 maalia. Hän on toiminut pääsääntöisesti joukkueen kapteenina vuodesta 2022 lähtien. Hän on pelannut Afrikan-mestaruuskilpailuissa yhden ottelun 2012, kolme ottelua 2015, kuusi ottelua, joissa teki yhden maalin Burkinan Fason saavuttaessa pronssia 2017, sekä viisi ottelua, joissa teki yhden maalin 2022. MM-karsintaotteluita hän on pelannut kymmenen ja tehnyt niissä kaksi maalia. Hän voitti alle 17-vuotiaiden Afrikan-mestaruuden 2011.

Lähteet 

Burkinalaiset jalkapalloilijat
Vuonna 1995 syntyneet
Elävät henkilöt